Der er kun efterslukning tilbage, efter en stor brand i Nykøbing fredag morgen. Det oplyser indsatsleder ved Nordjyllands Beredskab, Jesper Madsen. Det var én af produktionshallerne hos halm-producenten Easy-AgriCare, som stod i flammer. - Hele bygningen er udbrændt, fortæller Jesper Madsen. - Nu er vi ved at fjerne dele af taget for at komme ind at sikre en stor el-tavle, forklarer han. I alt var omkring 30 brandfolk, politimænd og ambulancereddere til stede på Østermøllevej som kort efter branden blev afspærret, fortæller Jesper Madsen. Udover mandsskab fra Nykøbing var der også tilkaldt assistance med blandt andet ekstra sprøjtetankvogne og mandsskab fra Beredskabsstyrelsen og brandstationen i Durup, oplyser indsatslederen. Nu er kun virksomhedens egen grund afspærret, fortæller vagtchef ved Midt- og Vestjyllands Politi, Anders Hansen. - Situationen er under kontrol, Og alle medarbejdere er ude af bygningen i god behold, fortæller han. For tidligt at se arnested Easy-AgriCares direktør, Lars Sørensen, mener selv at branden formentlig er startet i smedeværkstedet, som ligger i produktionshallen. Men det er for tidligt, at drage konklusioner om, hvor og hvordan ilden er opstået, understreger både indsatsleder ved Nordjyllands Beredskab og vagtchefen ved Midt- og Vestjyllands Politi. - Vi skal have teknikere ud på stedet, som undersøger sagen de kommende dage. Det skal vi for at finde ud af, hvordan den her brand er startet, og om der er nogen, der kan stilles til ansvar for det, forklarer Anders Hansen fra Midt- og Vestjyllands Politi. Kraftig røg - kontakt egen læge Tidligere fredag formiddag stod en kraftig, sort røgfane op fra produktionshallen, som kunne ses fra Nykøbing. Nu er røgen dæmpet så meget, at der kun er lys røg tilbage, fortæller vagtchef Anders Hansen. Dog opfordrer politiet personer, som har været udsat for røgen, til at søge læge, såfremt man føler sig dårlig. Det gælder alle, der har været i røgfanen, uddyber vagtchef Anders Hansen. - Hvis man føler sig svimmel, får ondt i halsen eller svært ved at trække vejret, er det vigtigt, man kommer til lægen, siger han. - Som udgangspunkt er al røg farlig. Det er altid vigtigt at være opmærksom, når man har været udsat for røg, fordi det kan have betydning for vejrtrækningen. Her er der tale om kraftig, sort røg, og derfor er der endnu mere grund til at være opmærksom, siger Anders Hansen. Forsøgte at slukke branden Branden udbrød klokken 7.30 fredag morgen, da flere af medarbejderne hos virksomheden Easy-AgriCare var mødt på arbejde. Medarbejderne i produktionshallen forsøgte selv at slukke branden, men måtte efter lidt tid ringe 112 og skynde sig ud af den brændende bygning. - De er rystede, fortæller direktør i virksomheden, Lars Sørensen om sine medarbejdere. - Det er vi alle sammen lige nu. Lars Sørensen var på vej på arbejde, da han fik beskeden om, at der var ild i hans virksomhed. - Så vendte jeg om på stedet og kørte derud, fortæller Lars Sørensen. Han blev mødt af brandfolk, politi og ambulance, og synet af sort, kraftig røg fra produktionshallen. Ingen kom alvorligt til skade En enkelt medarbejder fik behandling af ambulancen, fortæller Anders Hansen fra Midt- og Vestjyllands Politi. Men ingen medarbejdere kom alvorligt til skade i branden, og det er det vigtigste, understreger Lars Sørensen. - Jeg ved ikke, om jeg er særligt rolig, men det vigtigste for mig var hurtigt at finde ud af, hvordan mine medarbejdere havde det. Ingen var kommet noget til, men nu skal vi se på, om de skal have noget hjælp ovenpå den her oplevelse, siger Lars Sørensen. Ilden er formentlig startet i forbindelse med en reparation på smedeværkstedet, vurderer direktøren. Men intet på lageret, som rummer halm-baserede strøelsesprodukter til dyr, er gået op i røg. - Nu er vi så nødt til at finde ud af, hvad vi gør herfra, siger han.

Referat:
Brandfolk er ved at efterslukke efter en stor brand i virksomheden Easy-AgriCare udenfor Nykøbing. Medarbejderne er rystede, men ikke kommet til skade, oplyser virksomhedens direktør.